
PARAULES PRONUNCIADES PER LA IL-LMA. SRA. 


MARGARIDA ARITZETA Il ABAD 


ll-lma. Sra. Margarida Aritzeta i Abad 


Excel-lentíssim i Magnífic Senyor Rector, 
Digníssimes autoritats, 
Benvolguts professors i estudiants, 


Per a mi és un honor i un plaer de presentar avui Antoni M. Badia i 
Margarit com a doctor honoris causa de la Universitat Rovira i Virgili, 
en acompliment de la comesa que m'ha estat confiada pel seu Excm. i 
Mgíc. Rector Joan Martí i Castell, a qui agraeixo molt sincerament 
l'encàrrec que me n'ha fet. 


De ciència i de passió em caldrà parlar per fer-vos avinent la 
personalitat i la tasca científica d'Antoni M. Badia i Margarit. Ciència i 
passió, o "ciència connotada", o "lingúística connotada", per a ser més 
exactes i precisos, d'acord amb la terminologia que emprava el Dr. 
Badia en la que va ser la seva lliçó inaugural del curs 1976-77 a la 
Universitat de Barcelona. Ciència i passió que, en la cultura catalana, 
deia, expliquen com des de fa més d'un segle generacions d'estudiosos 
més 0 menys preparats, segons els casos, han trobat, sobretot en el 
camp de la ciència lingúística, un suport social i un entusiasme inex- 
plicables en qualsevol altra col-lectivitat plenament normal. 


He de parlar de ciència perquè Antoni M. Badia i Margarit ha estat, 
és, per damunt de tot un universitari en la seva formació, en el 
desenvolupament de les seves tasques de recerca, en la seva 
metodologia, en l'obertura d'aquells camps d'estudi que convenien al 
progrés de la vida científica de la Universitat, en les seves relacions 
amb la comunitat universitària internacional, en l'impuls decidit a 
l'organització i realització de col-loquis i congressos. De ciència perquè 
tot aquest potencial s'ha vist reflectit en les seves publicacions, que 
integren una bibliografia extensíssima, diversa, aclaparadora, i en la 
seva docència universitària, que li ha marcat no poques vegades la 
temàtica i la necessitat d'algunes de les seves publicacions més 
conegudes i consultades. 


De passió perquè Antoni M. Badia i Margarit no ha estat, no és 
només, un universitari reclòs a l'aula, a la biblioteca, a les sessions 
especialitzades de col-loquis i congressos. De passió perquè sobretot a 
partir de la dècada dels seixanta, quan a l'Estat espanyol es produeix 
una certa obertura que permet una major expansió de les inquietuds i 
estudis sobre temes catalans, Antoni M. Badia i Margarit es multiplica, 
es diversifica, fa atenció a tots els fronts que el reclamen, amb un ardor 

que no el priva de mesurar que tal vegada aquesta generositat de gest 
li haurà de minvar el temps indispensable per a l'estudi, per a la reflexió 
i el treball erudit, que el podrien haver convertit en un home de ciència 
químicament pur. 


És una activitat parella a la de Fèlix, el protagonista del Llibre 
de meravelles, de Ramon Llull, el qual no en va tenir prou de la 
instrucció, ans 


Ab la doctrina qui li donà son pare anava per los boscatges, per munts e per 
plants, e per erms e per poblats, e per prínceps e per cavallers, per castells, per 
ciutats, e meravellave's de les meravelles qui són en lo món, e demanava ço 
que no entenia, e recomptava ço que sabia: e en treballs e en perills se metia 
per tal que a Déu fos feta reverència e honor. 


És evident que Antoni M. Badia i Margarit ha viscut unes cir- 
cumstàncies històriques que han "connotat" profundament la seva tas- 
ca. És per això que m'acullo a la seva tesi per tal de presentar-lo com 
un universitari, com a lingúista, com a filòleg, com a divulgador, com 
a mestre, Com a persona. 


Vegem-ho: 


Antoni M. Badia i Margarit va néixer el 30 de maig de 1920 a Bar- 
celona. 


El meu pare Í...) tenia una veritable passió per la cultura i se sentia plenament 
identificat amb el moviment catalanista. A casa hi havia milers de llibres. De 
petit m'eren familiars col-leccions com Els Nostres Clàssics, Fundació Bernat 
Metge, Biblioteca Popular de l'Avenç, Minerva i publicacions periòdiques com 
la Revista de Catalunya, La Paraula Cristiana, La Revista, etc. 


Completa el que ell anomena "aquesta visió patriòtica i cultural" 
amb els seus contactes amb l'Orfeó Català, el Centre Excursionista de 
Catalunya, els museus, la terra i el paisatge. 


Però, per si tot això fos poc, encara hi afegeix el mestratge 
d'Alexandre Galí, a l'Escola Blanquerna, que varen compartir per uns 
anys uns quants privilegiats, en una experiència pedagògica i humana 
única, irrepetida. 


Els anys d'estudi del batxillerat i els de la seva entrada a la universitat 
estan separats per una falca que el senyala d'una manera definitiva. Ell 
mateix en parla, i no m'hi allargaria si es tractés d'una simple etapa de 
biografia particular. Diu: 


Els meus anys de batxillerat varen coincidir amb els de la II República espanyola 
i l'autonomia de Catalunya. No cal dir que vaig vibrar amb tot l'entusiasme de 
què era Capaç en concert amb aquella lluna de mel d'un poble que, després de 
més de trenta anys d'expectació activa i forçada, veia reconegudes bona part de 
les seves possibilitats de realització. 


Això no obstant, el panorama canvia. Quan s'escau el temps que 
en Badia havia d'ingressar a la Universitat tot allò havia desaparegut. 
L'any 1939 comença els estudis de Filosofia i Lletres a la Universitat 
de Barcelona, una Universitat òrfena, tal com diu ell mateix, de 
professors solvents, una Universitat fortament ideologitzada. 


Les nostres generacions varen ser autodidactes: treballàvem amb la bibliografia 
que anàvem descobrint nosaltres mateixos i ens quedaven llacunes enormes 
per cobrir. 

L'any 1943 obtenia la llicenciatura en Filologia, amb les màximes 
qualificacions, i tot seguit encetava els seus treballs per a la tesi docto- 
ral amb el professor Dàmaso Alonso, sobre ibi i inde en els textos 
medievals de castellà, aragonès i català, cosa que el porta sovint a 
Madrid, al Consejo Superior de Investigaciones Científicas, a la 
Universitat, i a tenir contacte amb els estudiosos i estudiants més nota- 
bles en el camp de la romanística hispànica. Enllesteix la tesi el juny 
de 1945. 


Alhora, mentre treballa com a professor ajudant i més tard auxiliar, 
a la Universitat de Barcelona, es posa en contacte amb el grup dels 
Estudis Universitaris Catalans, que reprenen les seves tasques, 
clandestinament, l'any 1942. Allà segueix cursos sobre llengua catala- 
na. l així, a través d'aquests i altres nuclis, participa, com alguns altres 
joves inquiets, en aquesta tasca de fer de baula d'una cadena 
generacional amenaçada. Ell mateix ho diu: 


Podíem parlar amb Jordi Rubió, Carles Riba, Ferran Soldevila, Pere Bohigas, 
Ramon Aramon i Serra, Miquel Coll i Alentorn i altres. La cadena ja no s'havia 
de trencar. 


Però la Universitat és una altra cosa. 


L'any 1948 Antoni M. Badia i Margarit obté la càtedra de Gramàtica 
Històrica Espanyola a la Universitat de Barcelona, que deté fins a l'any 
1977, quan passa per trasllat a la càtedra de Gramàtica Històrica Cata- 
lana, que ocupa fins a la seva jubilació, l'any 1986. 


D'aquest període llarg de vinculació a la Universitat de Barcelona, 
de trenta-vuit anys, als quals s'haurien d'afegir els que hi ha restat 
vinculat en qualitat de professor emèrit, cal assenyalar-ne dues etapes 
fonamentals: fins a l'any 1960, i a partir de l'any 1960. 


En la primera etapa Badia, fortament influit pels corrents de la 
romanística des de principi de segle, obre quatre grans línies 
d'investigació i treball, que forneixen nombroses i diverses publicacions: 
la fonètica experimental, la gramàtica històrica, la dialectologia i la 
toponímia. 


Els seus estudis se centren en el castellà, que orienta la seva 
docència, i s'eixamplen cap a l'aragonès i el català. Se li podria apli- 
car l'inici d'aquell poema de Joan Alcover que fa: 


A la musa castellana 
mos anys millors he donat 


d'una altra musa germana 
fondament enamorat. 


Ressenyo només, per la significació que tingué i ha tingut al llarg 
de decennis, la publicació de la Gramàtica histórica catalana, l'any 
1951, empresa gran i ambiciosa, que aconsegueix de cobrir un buit 
enorme i que trenta anys més tard, quan veu la llum la traducció en 
català d'aquella primera versió exhaurida i llargament reclamada, amb 
la promesa del seu autor de revisar-la i posar-la al dia tan aviat com 
tingui temps, trenta anys més tard, dic, encara és vigent. 


Són, els primers, uns anys d'estudi intens, que el porten a Coimbra 
i a Zuric per tal d'introduir-se en els mètodes més moderns de la fonètica 

experimental, seguint els passos que havia encetat Pere Barnils i que 
ningú no havia continuat. Simultàniament assisteix a col-loquis de 
toponímia, aprofundeix en la seva gran passió, l'estudi diacrònic de la 
llengua, el que ell anomena "història interna" de la llengua, que cobreix 
en els aspectes morfològic, sintàctic i fonètic, però també semàntic. I, 
sobretot, estableix contactes. 


Això li permet de portar a Barcelona el VII Congrés Internacional 
de Lingúística Romànica, l'abril de 1953, el primer que se celebra a la 
Península Ibèrica, que significa per a Barcelona un gran èxit en l'àmbit 
científic: i en l'ambit personal, la consolidació de les seves relacions i 
el seu prestigi dintre de la lingúística romànica. 


Abans deia que aquests havien estat uns anys d'estudi. "De 
tancament que jo mateix em vaig imposar", per tal de cobrir mancances 
d'una formació autodidacta que la Universitat no havia estat en 
condicions de solucionar, "que varen haver de compartir amb mi la 
meva muller i els meus fills" Calia anar cercant informació, "meditant 
llargament sobre allò estudiat" 


Això no obstant, el mateix Badia i Margarit ens diu que cap als anys 
seixanta va canviar tot. D'una banda, l'actitud vital, les ganes de trencar 
amb un passat immòbil, de buscar finestres a l'estranger. De l'altra, la 
possibilitat de deixar-se amarar per l'entorn, d'afermar un compromís, 
que en el seu cas continuava essent científic, i que el portava a obrir 
camps nous d'estudi, però que també era social. Durant el curs 
1961-62 Antoni M. Badia i Margarit imparteix classe a la Universitat 
de Georgetovvn, a VVashington. Allà, diu, "vaig començar a treballar 
en temes de sociolingúística. De la meva mà aquesta disciplina emo- 
derna, aviat va entrar als programes de la Universitat de Barcelona." 


En tornar d'Amèrica, diu: 


Ara em sentia compromès davant de la societat, a través de la investigació lin- 
gúística i de la docència universitària, a través de la divulgació dels meus temes 
de treball i a través de la dèria de transformar i humanitzar estructures. 


Hi podia haver una certa recança a l'hora de fer balanç d'aquest 
prodigar-se en conferències, pròlegs i viatges, per tal com uns altres, 
reclosos en la torre dels seus estudis, aillats en universitats de paisos 
més transquils, han pogut fer una tasca més monolítica. Però Badia 
escriu: 


Almenys tinc consciència d'haver intentat fer progressar la ciència, la cultura i 
el desenvolupament humà en el món que m'envolta. 


Ciència i passió una altra vegada, lingúística connotada, llengua 
i país. 


El recordo com a professor de Filologia Catalana a la Universitat de 
Barcelona, on vaig tenir el plaer de ser alumna seva. Era el curs 
1972-73. No sé per què, en llegir algunes frases de la seva autobiografia, 
he recordat aquells anys i m'ha vingut a la memòria, d'una manera 
inconscient, la imatge d'un xiprer. Fixeu-vos-hi: en parlar dels fets de 
1939, Badia escrivia (i ho reprodueixo en castellà perquè les paraules 
són més tallants): 

A mí me correspondió ser testigo impàvido, aunque todavía no comprometido 
formalmente, de la hecatombe. 


Aquest testimoni vigilant, qui sap si esglaiat, del que passa, és com 
aquell xiprer solitari que Espriu dibuixa a Cementiri de Sinera: 


En processó tremolen 
llumetes de ciris 


Per contemplar-los pujo 
on el xiprer vigila. 


Caràcter d'estadants muts, impassibles, que són només presència 
d'un món viu, són encara aquests altres xiprers del mateix recull 


Contemplo 
serens xiprers a l'ample 
jardí del meu silenci. 


Però els xiprers, com Badia, a poc a poc, s'amaren de paisatge, de 
país, i no són només presència sinó vida mateixa: 


Els xiprers recollien 
claror de cel plorada 
en miralls momentanis. 


Fins a esdevenir còmplice total del miracle d'una albada just intuida 
que ningú no podrà aturar: 


guaita de l'alba, 
xiprer que sap l'incendi 
del mar i d'aquest núvol. 


I de la passió a la ciència: 


La lingúística diacrònica, i concretament la història de la llengua, 
ha continuat essent el camp de treball predilecte de Badia i Margarit 
en aquesta nova etapa. Una de les seves propostes més agosarades és 
la hipòtesi sobre els orígens i la formació de la llengua catalana, sobre 
les causes de la seva divisió dialectal. També estudia la maduració de 
la llengua vulgar en contacte amb el llatí. L'onomàstica i la toponímia, 
simbolitzada per l'impuls a l'empresa de l'Atlas lingúístic del domini 
català, juntament amb Germà Colon, que assumia més endavant d'una 
manera efectiva Joan Veny. 


La vigència dels mètodes estructuralistes en l'estudi de la llengua el 
porta al camp de la descripció, de la lingúística sincrònica. Però ell 
diu: "Mai no m'he pogut alliberar de la perspectiva diacrònica" l en- 
cara. "Sóc incapaç de convertir-me en un estructuralista o en un 
generativista com Déu mana", observacions que no treuen gens de 
mèrit als seus treballs publicats en el camp de la descriptiva, tal com 
ressenyen especialistes en la matèria. 


La sociolingúística el motiva per fer una sèrie de consideracions, 
estudis i assaigs sobre l'estat de la llengua catalana. La seva enquesta 
sobre la llengua dels barcelonins, iniciada entre 1964 i 1965, que donà 
origen al llibre La llengua dels barcelonins (1969), fou una empresa 
valuosa i singular, que havien de completar Joan Martí i Castell i Tere- 
sa Cabré. El seu volum d'assaig Llengua i cultura als Paisos Catalans 

(1964) recollia l'estat de coses a la dècada dels seixanta i va ser una 
contribució intel-ligent i lúcida a la valoració del lligam entre llengua 
i societat. 


Per tal de fornir els estudiosos i estudiants d'eines adients, repertoria 
el gruix i el pes de la bibliografia existent sobre filologia catalana, a 
través de diverses comunicacions i articles, que culminen en el volum 
de 1976 Vint-i-cinc anys d'estudis sobre la llengua i la literatura cata- 
lanes (1950-1975), que encara completa posteriorment. 


Tota aquesta tasca d'estudi i divulgació es reflecteix en un gran 
nombre de publicacions. En aquest sentit cal remetre l'interessat a la 
completíssima bibliografia que repertoriava al núm. XVI dels Estudis 
de Llengua i Literatura Catalanes, de l'Abadia de Montserrat, la seva 
esposa i col-laboradora Maria Cardús. I que es va eixamplant. 


Badia i Margarit exerceix de professor visitant en nombroses 
universitats europees i americanes. 


El trobem al capdavant de multitud de projectes, qualsevol dels 
quals donaria tema per a tota una conferència monogràfica: l'Associació 
Internacional de Llengua i Literatura Catalanes, el Congrés de Cultura 
Catalana, el Rectorat de la Universitat de Barcelona durant vuit anys 
no pas fàcils (1978-86), quan aquesta Universitat era també la nostra. 
I nosaltres érem l'anomenada Divisió VII. Temps i circumstàncies en 
les quals també vaig conèixer el Dr. Badia, com a membre del Claustre 
que el va votar per al seu darrer mandat, i com a professora de la qual 
de tant en tant sentia motius de protesta i que ell escoltava amb 
paciència en aquell despatx enorme, encatifat. Despatx que, manifesta, 
quan hi va entrar en qualitat de rector encara se li apareixia com un 
reducte del franquisme. 


Badia i Margarit ha estat al capdavant d'altres tasques no menys 
importants, com la presidència de la Secció Filològica de l'Institut 
d'Estudis Catalans, a la qual s'incorporava després de la seva jubilació 
a la Universitat de Barcelona, i que ocupa actualment. 


Al llarg de la seva vida i també després de la seva jubilació han 
estat moltes les institucions i persones del món universitari, de la 
comunitat lingúística internacional, que han volgut homenatjar-lo. 


Destaco només que amb motiu dels seus setanta-cinc anys, 
l'Associació Internacional de Llengua i Literatura Catalanes li va voler 
oferir una miscel-lània d'homenatge, en la qual vaig tenir el plaer i 
l'honor de participar. I que les aportacions van omplir vuit volums de 
treballs monogràfics. 


L'any 1986 li va ser concedida la Creu de Sant Jordi de la Generalitat 
de Catalunya. Il en jubilar-se va ser nomenat rector honorari de la 
Universitat de Barcelona. 


Destaco que ha estat nomenat doctor honoris causa per les 
universitats de Salzburg (1972), Toulouse-Le Mirail (1978), París- 
Sorbona (1986), el Rnox College de Galesbourg i la Universitat de 
Perpinyà. 


"No pens algú que m'allarg en paraules", com deia Ausiàs March, 

ans me'n caldrien moltes més encara per fer una ressenya justa dels 
mèrits i la personalitat d'Antoni M. Badia i Margarit. Però he d'aturar- 
me aquí. 


La Universitat Rovira i Virgili és una universitat nova, que s'honorarà 
de comptar entre els seus primers doctors honoris causa amb Antoni 
M. Badia i Margarit. Els vincles que hi hem tingut en el passat, en 
l'ambit acadèmic i científic, fins i tot de gestió, la seva vàlua, el seu 
reconeixement internacional, han de ser un exemple i un estímul 
permanent per a nosaltres, per a un futur que, com a universitat jove, 
haurà de ser llarg, entusiasta i ple d'esperança. 


Rector Magnífic, en la mesura que m'ha estat possible he exposat 
la vida i l'obra del Dr. Antoni M. Badia i Margarit. Crec, doncs, haver 
dit suficient perquè, amb la vostra autoritat, li sigui atorgat el 
reconeixement dels seus mèrits. Per tant, Rector Magnífic, us demano 
que us digneu nomenar doctor honoris causa el Dr. Antoni M. Badia i 
Margarit i incorporar-lo a la nostra Universitat. 

DISCURS PRONUNCIAT PER L'EXCM. SR. 


ANTONI M. BADIA 1 MARGARIT 


Excm. Sr. Antoni M. Badia i Margarit 


La preocupació per la llengua entre els segles XV i XVI 


Exordi 

Permeteu-me, abans d'encetar la meva modesta oració acadèmica, 
d'anteposar-hi un breu exordi, per a mi ben emotiu, en el qual voldria 
saber expressar les meves gràcies per la distinció de què avui em fa 
objecte la Universitat Rovira i Virgili. Hi veig un aspecte personal i un 
aspecte institucional. 


Pel que fa a aquell, és obvi que ara m'adreço directament al rector 
Joan Martí. Ell em deixarà dir-li que encara el veig més com a antic 
deixeble, com a col-lega a la Universitat i a d'altres indrets (l'Institut 
d'Estudis Catalans, el Grup Català de Sociolingúística, el Segon Congrés 
Internacional de la Llengua Catalana i un etcètera d'un bon nombre 
d'unitats), com a company en la brega de cada dia per la llengua cata- 
lana i com a bon amic (estenent-ne el concepte a la seva esposa, Rosa, 
i als seus fills). Tanmateix, estic convençut que, a partir d'ara, en ell 
veuré també el rector, tant com fins ara hi havia vist l'antic deixeble, el 
col-lega, el company i l'amic. 


Companys professors i altres estaments de la Universitat Rovira i 
Virgili: sobretot, no us sentiu exclosos per la declaració que acabo de 
formular: sé que tots heu estat al darrere de la proposta del rector perquè 
l'acte d'avui fos realitat. Moltes gràcies a tothom. 


Els qui em coneixen saben que no sóc procliu als homenatges. 
També saben, emperò, que sempre m'ha costat de defugir les mostres 
d'estima de caràcter acadèmic. Avui en teniu una nova prova. 


Ben mirat, haig de confessar que la vostra iniciativa m'ha plagut 
perquè ve a desmentir el vell aforisme bíblic que diu: "Nemo propheta 
in terra sua" Fins ara algunes universitats foranes m'havien conferit el 
preuat títol honorífic. Avui és una universitat del meu entorn la que 
s'hi arrenglera. Amb tota sinceritat us diré que estic satisfet que això 
s'esdevingui a la Universitat Rovira i Virgili. 


En efecte: el meu pensament vola cap a començos de 1978, quan, 


estrenant-me jo en la dura feina de rector de la Universitat de Barcelo- 
na, i rodejat de problemes greus que calia resoldre, s'hi destacava el 

de les anomenades extensions universitàries de Tarragona i Lleida. El 
repte era clar: o abandonar-les o comprometre'ns-hi. Optàrem per ju- 
gar-hi a fons, en la mesura de les possibilitats: edificis, instal-lacions, 
equipaments, places docents. Commogut, avui constato que la 
universitat que sorgí d'aquella precària delegació de Tarragona es 
recorda generosament de mi. 


Abans d'acabar aquest exordi, espero que em serà permès d'evocar 
un altre record, no pas aliè a la festa acadèmica d'avui. Proposat per la 
seva Facultat de Filosofia i Lletres de Tarragona, la Universitat de Bar- 
celona nomenà el professor Theodor Hauschild doctor honoris causa. 
La col-locació del grau tingué lloc el dia 3 de desembre de 1984. Es 
tractava d'un arqueòleg eminent, que havia contribuit qui-sap-lo al 
coneixement de l'empremta de Roma a Lusitània, a la Bètica i a la 
Tarraconense, i que havia esmerçat molt de temps al mausoleu de 
Centcelles. Per aquesta raó, els universitaris tarragonins demanaren al 
Rectorat de Barcelona que l'acte de conferiment del doctorat honorífic 
se celebrés a Tarragona. La petició era tan lògica, que hi accedírem 
sense vacil-lar. 


I vinguérem a Tarragona. Era la primera vegada que la institució es 
desplaçava fora de la ciutat comtal per una solemnitat que tots lligàvem 
a l'indispensable paranimf de la plaça de la Universitat. La primera i 
l'única. Deixeu-m'ho dir: avui tinc la impressió que, en certa manera, 
la Universitat Rovira i Virgili, al capdavall hereva d'aquella delegació 
tarragonina de la Universitat de Barcelona, em torna la visita que li 
vaig fer fa deu anys. 


Text 

Sembla que, tant l'experiència personal, que si més no per edat tothom 
em reconeixerà, com els elements circumstancials que embolcallen 
l'acte present, fan aconsellable de preparar el tema anunciat per mitjà 
d'unes quantes consideracions que ens ajudin a situar-lo. No ens podem 
llançar a parlar així com així de qualsevol aspecte de la llengua cata- 
lana als segles XV i XVI, sense tenir en compte què hi havien significat 
els temps anteriors. Això ja és obligat sempre que tractem d'una matèria 
viva i, per tant, en evolució incessant, com és una llengua, en la qual 
cada etapa, per novetats que hi sorgeixin, és ineluctablement deutora 
de l'etapa que l'ha precedida. Però és molt més obligat en el cas de la 
llengua catalana, abans i després de 1500, en un dels tombants delicats 
del Renaixement i en una cruilla no menys delicada, decisiva i tot, de 
la seva història. 


Justament la llengua catalana en el segle XV assoleix una maduresa 
que justifica el dictat de clàssica que solem aplicar a la seva literatura. 
Una tal plenitud s'explica per l'assimilació de tres grans aportacions 
culturals que, foses i barrejades, determinen el to, la riquesa i 
l'assaonament de la literatura de l'època. Foses i barrejades en el 
funcionament de la llengua i de la cultura, si les presento separadament 
és per una raó d'artifici. perquè és així com ressurten en fer l'anàlisi 
crítica de la situació de plenitud aconseguida, ara bé, en la realitat 
s'encreuen de tal manera que no és possible de donar raó d'una d'elles 
sense tenir en compte les altres dues. Les esmento breument. 

D'antuvi, el bagatge tradicional d'una literatura amb personalitat i 
amb diversitat. Quan, després d'uns balbuceigs inicials, hi entra Ramon 
Llull, el català fa un prodigiós salt de gegant amb la consecució d'una 
gramàtica i d'una lexicografia ja força sistematitzades: després, la vivesa 
de les cròniques, l'enginy dels narradors, la precisió dels textos didàctics 
i moralistes, la finor dels poetes, són, entre d'altres, factors que afaiçonen 
una literatura romànica que ningú no confondrà mai amb la de 
qualsevol altra llengua germana. Ultra un bell esplet d'obres pertanyents 
als diversos gèneres a què m'acabo de referir globalment i lacònica, 
cal remarcar que els usos dels escriptors i els amanuenses van acostant- 
se i que, transcorreguts els dos segles de textos escrits que desembo- 
quen en el període de maduresa, al segle XV és fàcil de veure, a través 
de les grafies dels manuscrits, que la llengua és una, sobretot en la 
frase i en el vocabulari, i que la mateixa morfologia, com també el 
sistema gràfic, es fan bastant ressò d'aquesta unitat. 


Precisament la constatació que insinuo em duu a la segona aportació 
cultural, que en rigor no és més que una consequència de la primera. 
Penso en la labor unificadora que hi realitzà la Cancelleria Reial. Si, 
de moment, fou la formidable figura de Ramon Llull la que propagà un 
tipus de llengua unitari i acurat en la prosa (propagació que fou possible, 
no sols per la seva personalitat en emetre el missatge, sinó també per 
l'àmplia recepció que aquest obtingué pertot arreu), després la tasca 
fou represa per la Cancelleria Reial, reorganitzada a fons durant el 
regnat de Pere el Cerimoniós. Voldria encarir la transcendència que 
tingué aquesta institució per a la llengua catalana: donava el to que 
avui anomenen oficial a la llengua emanada de l'Administració (una 
administració que, com és sabut, era de les que, des del punt de vista 
polític, més pesaven a l'època): els funcionaris que hi treballaven 
dominaven el llatí, el català i l'aragonès. Tota la documentació que en 
sortia duia l'empremta d'un estil típic. Contràriament a allò que s'esdevé 
en l'etapa medieval de les altres llengúes romàniques (pensem en el 
castellà, en el francès, en l'italià), on els textos escrits són forçosament 
dialectals, els que portaven la marca de la Confederació 
catalanoaragonesa corresponien a una veritable llengua estàndard (i 
en sabem ben bé el mèrit tots els qui avui maldem per reconquerir, per 
a la nostra llengua —la mateixa d'aleshores—, aquesta modalitat in- 
dispensable de la llengua comuna). 


La tercera gran aportació cultural a la llengua i la cultura del segle 
XV fou l'humanisme. Com és sabut, cap a la fi de la catorzena centúria 
s'anaren difonent pertot, vingudes d'Itàlia, unes onades de renovació. 
Una renovació que formalment es referia als estudis de llengúes 
clàssiques, però que de fet transformava l'estructura de la cultura me- 
dieval i la mentalitat amb què tothom hi havia operat fins aleshores. Es 
tractava de rompre motlles i de prestar atenció a la idea de l'home 
nou. La incorporació que en feren el nostre país i la nostra cultura fou 
primerenca i eficient. Naturalment els continguts de la literatura 
canviaren de soca-rel. Però no menys de soca-rel canvià la llengua. 
Començant per la llengua oficial de la Cancelleria, on vers 1380 es 
produí el gran capgirell, pel qual el cursos de la retòrica medieval fou 
substituit de cop i volta per un impecable estil clàssic. I, com abans, la 
llengua de la Cancelleria continuà informant la dels escriptors i dels 
amanuenses. Més, encara: nombrosos eren els funcionaris reials que 

ensems excel-lien com a literats. I tot plegat, en un clima d'admiració 
per l'antiguitat. El llatí i el grec eren la dèria de prínceps i homes de 
lletres. 


Com ho indicava abans, només per abstracció he distingit els tres 
components determinants de la llengua i de la literatura de l'època 
clàssica: la tradició literària, l'acció unificadora de la Cancelleria Reial 
i l'influx de l'humanisme. Per abstracció, i també per claredat expositiva. 
En efecte, classificant-los així, se'ns fa més fàcil de comprendre el 
conjunt complet i harmoniós que aleshores en resultà. I si hem d'ésser- 
hi més clars encara, recorreré al mètode que no ens falla mai als qui 
tenim l'ofici d'ensenyar: l'exemple. Sense vacil-lar, afirmaré que 
l'exemple més convincent té el nom de Bernat Metge. Deixeu-m'ho 
dir manllevant unes ratlles que vaig escriure fa uns anys: "secretari 
reial al servei de la dinastia regnant (per més que en determinats 
moments perdés la seva confiança), escriptor acurat i d'estil equilibrat 
(llatinitza la sintaxi i el vocabulari, sense, però, ultrapassar la barrera 
del bon ús), i, amb Lo somni (1399), veritable introductor de 
l'humanisme a casa nostra (tracta temes mitològics, posa el problema 
de la immortalitat de l'ànima, etc.), Bernat Metge és la figura en la qual 
convergeixen el polític astut, l'escriptor de reputació i el funcionari 
coneixedor del seu ofici" " També en Bernat Metge es fan indestriables 
el tribut a la literatura precedent, la redacció de documents de 
l'Administració i la presència de l'antiguitat grecollatina. I és un sol 
home, bé que amb una personalitat polifacètica, que podem analitzar 
per dissecció. 


Si considerem el segle XV com el període clàssic de la literatura 
catalana antiga, especialment reeixit en terres valencianes, és perquè, 
si m'és permès de dir-ho amb dues frases curtes, gràfiques i entenedores: 
1) hi ha de tot amb manya i amb mesura, i 2) tot el que hi ha és avaluable 
estèticament. Un altre bon exemple seria ara el Tirant lo Blanc, on les 
destreses vàries del narrador sempre troben els registres expressius 
escaients. Però ja no el desenvoluparé, segur com estic que tots els qui 
m'escolten coneixen la famosa novel-la i han tingut l'ocasió de co- 
mentar-ne continguts i maneres. 


Tornem al tema de la llengua. Era inevitable: la preocupació dels 
humanistes per les formes havia de dur —i dugué— a la preocupació 
per la llengua. Molts indicis ens ho confirmen, començant per la mateixa 
manera d'escriure, tant dels escriptors com dels funcionaris reials. Però 
potser en tindrem una idea més clara si ho examinem des d'un punt de 
vista més general. Què pensaven els humanistes de les llengúes vulgars 
en relació amb el llatí2 Deixeu-me recordar un judici de Jordi Rubió 
que en més d'una ocasió he posat damunt la taula. "El Renaixement va 
tenir dos moments: el primer, enlluernat pel món llatí, s'aparta amb un 
cert desdeny de les llengúes vernacles o s'esforça a elevar-les al nivell 


1 Vegeu, en general, els meus dos articles segúents: 1) "Defensa i il-lustració de la llengua 
catalana a la fi del segle XV", dins Revista de Catalunya, nova etapa, núm. 48, gener de 1991, pàg. 
35-48, i 2) "Els humanistes i la llengua catalana" Amèrica (Berheley, juny de 1993), dins la sèrie de 
la North-American Catalan Society (2 NACS): el text és en premsa a les actes del col-loqui (per raó de 
trobar-se aquest text en premsa, m'hi refereixo als paràgrafs). Lamento d'haver-me vist obligat, per 
raons circumstancials, a repetir ara algunes consideracions ja fetes en l'un o en l'altre d'ambdós 
articles (com ho faig constar a les notes seguents). 

2. "Defensa", op. cit., pàg. 36. 

de les clàssiques: el segon té l'òrgull d'expressar-se en aquelles llengúes. 
El primer es desplega en els segles XIV i XV, el segon, en el XVI. La 
tragèdia de l'antiga literatura catalana està en el fet que no visqué sinó 
el primer d'aquells moments, que només fou de preparació i no de 
maduresa. Y 


És cert que aquesta actitud de menysprear les llengúes vulgars o de 
voler posar-les a l'altura del llatí és més una tendència que una realitat 
efectiva." No és menys cert, emperò, que els homes de lletres de l'època 
feien el llatí l'objecte d'una consideració superior. Com més un text 
retirés al llatí, més era estimat per aquella gent. Fins i tot obres que, 
com la gramàtica castellana de Nebrija, passarien a la posteritat com 
les primícies del gènere en romanç, en rigor havien estat concebudes 
amb el fi d'afermar l'ensenyament de la llengua clàssica. 


Una de les mostres més clares de la preocupació per dignificar la 
llengua catalana són les Regles de esquivar vocables o mots grossers O 
pagesivols (ca 1492), incloses en un manuscrit de Pere Miquel Carbonell 
(que avui es troba a l'arxiu capitular de Girona), És una llista de més 
de tres-centes correccions idiomàtiques, amb les quals hom defensa 
tantes d'altres solucions cultes o llatinitzants (o de la llengua comuna), 
enfront de les vulgars (o dialectals) corresponents. 


La disjunció cronològica plantejada per Rubió (segles XIV-XV, per 
una banda, enfront segle XVI, per l'altra), ja prou notable per ella 
mateixa i en la història de la cultura, esdevé notabilíssima per a la 
llengua catalana en particular, per tal com el tombant de segle 
n'assenyala la gran trasmudança, en efecte, l'any 1500 fa la partió 
entre la plenitud i el descens. Com ho recordava suara, el segle XV 
marcà l'apogeu de la literatura catalana medieval. Doncs bé, amb prou 
feines escolat mig segle després de la mort d'Ausiàs Marc (1459) i del 
moment que Martorell inicià la redacció del Tirant lo Blanc (1460), i 
sense que cap signe extern ho justifiqués de manera aparatosa, aquella 
llengua perdé la confiança dels seus mateixos parlants, els quals, si la 
mantingueren com a mitjà d'expressió oral, començaren d'adoptar 
majoritàriament el castellà com a llengua escrita. Així entràvem en 
l'època abans anomenada decadència: avui l'entenem d'altres maneres, 
cap de les quals, però, no esborra la idea del contrast entre la plenitud 
i el descens que acabo d'insinuar. Nogensmenys, bé que aquest és un 
capítol de la història de la cultura catalana que ha fet córrer molta 
tinta, ara no puc entrar-hi. 


Examinem, en canvi, què passava en el món culte del Renaixement, 
respecte a la consideració que hi tenien les llengúes vulgars. Ja ho 
hem dit: al segle XVI la situació es capgirà. Els homes de lletres, 
abandonant l'actitud de rebutjar-les, com havien fet llurs predecessors, 


3. Jordi Rubió i Balaguer, Història de la literatura catalana, l (Montserrat 1984), pàg. 189. 

4. "Els humanistes", op. cit., paràgraf 2. 

5. Vaig publicar i comentar aquest text, sota el títol de "Regles de esquivar vocables o mots 
grossers o pagesivols". Unas normas del siglo XV sobre pureza de la lengua catalana, al Boletín de la 
Real Academia de Buenas Letras de Barcelona, XXIII (1950), pàg. 137-152 (edició del text), XXIV 
(1951-1952), pàg. 83-116 (fonètica del text) i XXV (1953), pàg. 145-163 (morfologia i sintaxi). Després 
d'una pausa de llargs anys, darrerament he reprès el tema, sobre el qual preparo un estudi més 
complet. Cf. de més a més, els dos articles citats ací mateix (nota 1). 

ara se sentien ufanosos de valer-se'n. No cal dir que el nou clima així 
originat és a la base de la questione della lingua. De fet, en significati- 
va sintonia (per la manera de plantejar el tema) i en no menys signifi- 
cativa sincronia (ni un quart de segle no les separava), quatre veus es 
feren sentir, en quatre llengúes: 1) Pietro Bembo: Prose della volgar 
lingua (1525), 2) Juan de Valdés: Diàlogo de la lengua (vers 1535), 3) 
Joào de Barros: Diàlogo em louvor da nossa linguagem (1540), i 4) 
Joachim du Bellay: Défense et illustration de la langue française (1549). 
Quatre veus, sí. Quatre llengúes, també. Però un sol llenguatge: tots 
quatre erudits es posaven la mateixa pregunta: són compatibles l'interès, 
la valoració i l'estudi del llatí amb l'interès, la valoració i l'estudi de 
les llengúes vulgars que d'aquell deriven2 La resposta que ells mateixos 
hi donaven era unànimement afirmativa. 


I bé, malgrat que, com he dit abans, la incorporació de l'humanisme 
a la cultura catalana fou primerenca i eficient, cap veu catalana no es 
féu sentir en la questione. En efecte, què haurien pogut dir-hi catalans, 
valencians o mallorquins, si havien perdut la confiança en la llengua 
que, en cas de participar-hi, haurien hagut de defensar2 


Això no vol dir que els nostres erudits del segle XVI no sentissin la 
inquietud de la llengua. Aquesta és palesa en força textos, encara que 
al més sovint s'hi mostra d'una manera vergonyant, en la mesura que 
els autors constaten o lamenten que en sigui abandonat el conreu. 
Generalment diem que l'únic text amb cara i ulls que se'n fa ressò 
d'una manera digna són Los col-loquis de la insigne ciutat de Tortosa, 
de Cristòfor Despuig (de 1557). L'obra s'ajusta al model renaixentista 
dels diàlegs i es descabdella entorn de tres personatges, un dels quals 
(Lúcio) és el mateix Despuig. Els altres dos són Fàbio (ciutadà tortosí) i 
don Pedro (cavaller valencià). 


Hom pot sentir-se temptat d'arrenglerar els Col-loquis de Despuig 
amb la quatreta esmentada abans (vull dir els portaveus de l'italià, del 
castellà, del portuguès i del francès en la polèmica entre el romanç i el 
llatí). lla veritat és que no deixem de trobar raons que ens empenyerien 
a fer-ho. Ja a la mateixa lletra d'endreça del llibre, que és dedicat al 
comte d'Aitona, surt un pensament que harmonitza a la perfecció amb 
l'ús de la llengua vernacla enfront el llatí. Després de referir per què ha 
optat per la llengua catalana i no per la castellana, a l'hora de redactar 
la seva obra (aspecte que recolliré més avall), afegeix: "ni tampoch la 
he volguda escríurer en latina perquè no pareguera ser tan generalment 
tractada i entesa per los de nostra nació com yo volguera, per honra y 
contentament dels quals se és escrita. Ab tot van en ella tocades algunes 
autoritats llatines escrites per gravíssims auctors, per no fer-los pèrdrer 
la finor y propietat que ab si porten ab aquella copiosa llengua. Que 
no les entenguen los que no són llatins, no-ls serà, emperò, impediment 
per a l'entendre la obra en tot lo demés" 7 


El fragment és prou important perquè ens entretinguem uns instants 


a aprofundir-ne el sentit. Em sembla oportú de subratllar-ne quatre punts. 


6. Edició (amb aquest mateix títol) a cura d'Eulàlia Duran (Barcelona 1981). En això que segueix, 
la citaré Col-loquis. 
7 Col-loquis, pàg. 54. 

1) Despuig renuncia al llatí, no per una questió de principi (com s'hauria 
fet en la calor de la polèmica sobre l'ús del llatí o el romanç), sinó amb 
naturalitat. Amb naturalitat diu que el català serà el vehicle del seu 
pensament. No ho ha de raonar. És ben clar que la igualtat entre les 
llengúes vernacles i el llatí, de proclamació recent, havia estat acceptada 
i ja no era motiu de discussió. 2) Honestament fa tot seguit una precisió: 
si s'hagués decidit pel llatí, això podia suggerir que la gent l'hi entendria 
com si fos en català, i, com que això no era cert, ell no volia enganyar: 
la llengua llatina no era "tan generalment tractada y entesa per los de 
nostra nació" com ell voldria. Sembla que hem de veure-hi, doncs, un 
tret d'honradesa (pla objectiu). Aclarit això, em demano si no podia 
ésser també que Despuig es dolgués que en llatí la seva obra hauria 
estat menys coneguda (consideració subjectiva). La veritat és, emperò, 
que tampoc no podia esperar que atenyés una difusió veritablement 
popular (vist el contingut erudit dels Col-loquis). No faig més que insi- 
nuar, per no haver d'endinsar-me en uns aspectes de sociologia cultu- 
ral del segle XVI on jo no puc dir res i on penso que ben poc els altres 
hi han dit. 3) Més, encara. Declara sense ambages que ha recorregut al 
català per una simple raó d'utilitat: per assegurar-se que així l'entendrien 
bé "los de nostra naciól...l, per honra y contentament dels quals se és 
escrita" I tornem a trobar a faltar allò que avui anomenem enquestes 
de comprensió i de competència d'una llengua. 4) Això no vol dir que 
no hi posi nombroses citacions d'autors llatins. El llatí es refermava en 
el rang noble i elevat que pràcticament conservaria, d'una manera o 
altra, fins als nostres dies. Aleshores, les citacions en llengua clàssica 
tenen l'objectiu de salver-ne la dignitat ("per no fer-los pèrdrer la finor 
i propietat"). D'altra banda, les incrustacions llatines no afectaven 
l'essència dels Col-loquis, que podia ésser copsada amb el text català, 
per tal com el fet de no entendre el llatí "no-ls seràl. .J impediment per 
a l'entendre la obra en tot lo demés" Això ens fa pensar que la presència 
del llatí fornia sobretot ornament i prestigi al text. Ho prova d'una 
manera concloent que la lletra d'endreça s'acabi amb dues sèries 
d'elegants versos clàssics, en elogi de Cristòfor Despuig ("auctore Jocobo 
Vitale") i de desig que els seus diàlegs vegin la llum (que signa "Petrus 
Cerdanus",). 


Resumim sobre la clàusula comentada. per més que l'obra de 
Despuig no sigui estranya a la questione della lingua, en escometre-la 
el seu autor no amaga que els seus aspectes polèmics ja pertanyen al 
passat. Per tant, en rigor, seria injust d'afegir el seu nom als de Pietro 
Bembo, Juan de Valdés, Joào de Barros i Joachim du Bellay (cosa que 
tampoc no vol dir que, com veurem, no en reprengui el fil en certs 
aspectes). I si ja tenim aquesta impressió només de llegir la lletra 
d'endreça al comte d'Aitona, no farem sinó confirmar-la amb l'examen 
del llibre tot sencer.s 


Fent, doncs, un pas endavant, examinem el text de Cristòfor Despuig 
pròpiament dit, des de tres angles d'observació. Me'ls suggereix el judici 
(sens dubte poc aprofundit i potser precipitat) que en vaig emetre al 


8. En això que segueix transcric el que vaig dir-ne, encara no fa un any, en un comentari tangencial. 
"Tanmateix, l'obra de Despuig: 1) és un aplec heterogeni, i només en una part hom s'hi ocupa de la 
llengua: 2) per la data, ja resta fora del quart de segle en què conflueixen Bembo, Valdés, de Barros 
i du Bellay, i 3) per això mateix no és, com ho són els d'aquests quatre, un al-legat reivindicatiu, sinó 
enyoradís i lacrimogen" ("Els humanistes", op. cit., paràgraf 6). 

Col-loqui de la NACS (i que acabo de transcriure en nota), tot seguint 
els tres arguments que jo hi donava aleshores: sobre el contingut de 
l'obra, sobre la seva cronologia relativa i sobre l'actitud de l'autor res- 
pecte a la llengua. 


1) De primer, el contingut dels Col-loquis. Jo en deia que "és un 
aplec heterogeni, i només en una part hom s'hi ocupa de la llengua" 
(així m'havia expressat al text reproduit a la nota 8). És sabut que l'obra 
es descompon en sis "col-loquis" Doncs bé, el tema de la llengua ca- 
talana només apareix al "Col-loqui primer de la ciutat de Tortosa" Aquest 
és, segons que escriu Eulàlia Duran, "el més llarg i el més dens de 
pensament, dos temes hi dominen: la llengua catalana, la seva extensió, 
la seva història, la seva defensa contra la potent castellanització, i el 
tema religiós entorn del patrimoni temporal de l'Església, en especial 
del Papa, i de la credibilitat dels miracles dels sants i del culte a les 
relíquies" P Això (que vindria a ésser la meitat d'un sol col-loqui d'una 
obra que en té sis) ja seria poc. Però encara és molt menys, per tal com 
la part dedicada a la llengua en el llibre de Despuig no passa de tres 
pàgines impreses. 


Generalment citem els Col-loquis perquè ens amoina d'haver de 
constatar el silenci del segle XVI i, per tant, l'absència d'una veu catalana 
en la polèmica sobre el llatí i romanç. Hi fem les reserves de la data 
tardana d'aquest text (1557) i de la seva manca de consistència, però 
no deixem d'esmentar-lo, com si ens sabés greu de no justificar, almenys 
així, una certa preocupació per la llengua. Això no obstant, allò que 
més separa el llibre de Cristòfor Despuig dels de Pietro Bembo, Juan 
de Valdés, Joào de Barros i Joachim du Bellay és que aquests hi parlaven 
de la llengua d'una manera raquítica i esbiaixada, i sense anar al fons 
de la questió. 


I què en diu Despuig, de la llengua2 Allí on se n'ocupa més 
específicament, aborda amb valentia: 1) la filiació catalana del valencià 
i la seva justificació històrica: 2) la llengua catalana a les llles Balears 
i, d'una manera mediatitzada, a Sardenya, 3) el predomini del català 
damunt l'aragonès, no solament per l'ús que en feien els sobirans de la 
Casa d'Aragó, sinó també perquè el català penetra dins terres aragone- 
ses, cosa que no passa a l'inrevés (dins Catalunya només s'hi parla 
català), i 4) el malestar que ell sent davant la suplantació creixent del 
català pel castellà (també anomenat encara aragonès, quan es refereix 
a València o a les Illes, sens dubte per inèrcia de la denominació tradi- 
cional). El text dels Col-loquis corresponent a aquests quatre temes 
figura a l'apèndix núm. 1 


Això és pràcticament tot. l això és, de fet, ben poca cosa. Em permeto 
de dir que els qui, sense tenir informacions prèvies sobre Cristòfor 
Despuig i la seva obra, llegiran algunes històries de la literatura catala- 
na —i penso en els textos avui emblemàtics de Martí de Riquer'" i de 


9. Col-loquis, pàg. 19. En aquesta presentació del contingut de l'obra (pàg. 19-21), l'editora del 
text descriu els temes tractats als col-loquis restants. Són temes històrics, polítics, protocol-laris, 
educatius, àdhuc d'història natural. No s'hi fa esment de cap altra questió de llengua, si no és l'elogi 
de l'abundor de refranys catalans (al col-loqui segon) i una referència a l'etimologia del nom de la 
ciutat (al col-loqui quart). Cf., més avall, la nota 20. 

10. Martí de Riquer, Història de la literatura catalana, vol. III (Barcelona 1964), pàg. 587-592. 

Jordi Rubió i Balaguer''—, se'n faran una idea desproporcionada, en 
el sentit que li atribuiran una aportació al tema de la llengua que no 
correspon a allò que ell realment en digué. 


Bé que Despuig era un home que cal qualificar de polifacètic (com 
ho prova el mateix contingut vari, divers i dispers dels seus Col-loquis), 
en ell sobresortien especialment l'historiador i el polític." Prou que 
ens ho fa veure ell mateix quan, tot partint d'unes constatacions 
superficials sobre la situació de la llengua catalana (que veu cada vegada 
més supeditada al castellà), escomet amb força i amb violència contra 
els castellans. Com ho ha dit encertadament Riquer, "profundament 
espanyol, fidel a Felip II i a les seves empreses i, en aquell moment, a 
la seva lluita contra França i el Papa, Despuig no tolera que hom 
pretengui d'identificar Espanya amb Castella, la qual cosa el du a un 
violent anticastellanisme que, fet i fet, no és més que una manifestació 
del seu fervent espanyolisme" Y Vet ací el que li fa dir, en una ocasió, 
que "aquesta província (Catalunya) no sols és Espanya mas és la millor 
Espanya" " Cal recordar que en aquells moments Espanya era encara 
un projecte mal-leable, que es prestava a diverses interpretacions. 7 
Però potser que tornem al tema de la llengua i a les relacions que 
podem establir entre l'actitud renaixentista d'enaltir i emprar el romanç 
i l'actitud del mateix Cristòfor Despuig. 


2) Segonament, doncs, la dita relativa dels Col-loquis. És obvi que, 
per la data, l'obra de Despuig "ja resta fora del quart de segle en què 
conflueixen Bembo, Valdés, de Barros i du Bellay" (així m'expressava 
al text reproduit a la nota 8). Com sabem, aquests escriuen llurs llibres 
el 1525, el 1535, 1540 i el 1549, respectivament, en perfecta co- 
incidència amb la puixança de les llengúes que representen. Per això 
dèiem suara que la llengua catalana no podia afegir-se en aquell concert. 
No s'hi podia sentir una veu catalana, per tal com hauria desafinat. En 
canvi, havent tombat el mig segle, els escriptors catalans, 1) que 
desconfien del valor que es pugui reconèixer a la llengua pròpia, 2) 
que es troben desemparats i impotents per refermar-la, 3) que se senten 
fascinats per la llengua de la cort i per la volada que ha emprès la 
literatura castellana i 4) que es reten a la grandesa i a la brillantor del 
regnat de Felip II, marquen unes distàncies que, més que cronològiques 
(Valdés i du Bellay són més lluny, per les dates, que aquest i Despuig), 
són ideològiques. Sembla que en tenim la prova en el fet que el filipisme 
acèrrim de Cristòfor Despuig no és un cas aillat o una posició perso- 
nal. Martí de Riquer i Jordi Rubió n'han fet veure uns quants testimonis 
més, que ens en palesen l'extensió social i la persistència: 1) Pere Serafí 
firmà un contracte (1565) per a la publicació d'una art poètica, en 
castellà i dedicada a Felip II (obra que fins ara ha romàs desconeguda), 


11 Jordi Rubió, Història, op. cit. a la nota 3, pàg. 14 i 71-72. 

12. Penso, entre d'altres indrets del llibre, en certs passatges dels col-loquis segon i sisè. Vegeu- 
ho als Col-loquis, pàg. 88-89, 101-102 i 182-183. 

13. Martí de Riquer, Història, op. cit., pàg. 589. 

14. Col-loquis, pàg. 102. Vegeu aquesta frase en tot el seu context a l'apèndix núm. 2. 

15. CÍ. la comunicació de Josep M. Nadal: "eUsar de llenguatge artificiós: en el segle XVI: 
ideologia lingúística i llengua literària", en les Actes del Sisè Col-loqui Internacional de Llengua i 
Literatura Catalanes, Roma 28 setembre 2 octubre 1982, publicades a cura de Giuseppe Tavani i 
Jordi Pinell (Montserrat 1983), pàg. 104-118. 

2) Pons d'Icart s'excusa per publicar en castellà (1572) el seu Libro de 
las Grandezas de la ciudad de Tarragona, dient: "no porque tengo yo 
por mejor lengua ésta (la castellana) que la catalana, ni que otras, 
mas como sea natural del invictísimo rey Phelipe senor nuestro", 3) 
Joan Pujol publicà (1573) un poema èpic sobre la batalla de Lepant 
(que conté una lletra de Pius V a Felip II), i 4) el canonge d'Urgell 
Jaume Bartomeu resolgué d'escriure en "lengua espanyola" la seva 
versió d'Apià, que dedicà a Felip II (1592). 


3) En tercer i darrer lloc, l'actitud de l'autor respecte a la llengua. 
De les consideracions anteriors, no sembla que el llibre de Despuig 
sigui, com ho són els dels quatre renaixentistes tantes vegades 
esmentats ací, "un al-legat reivindicatiu, sinó enyoradís i lacrimogen" 7 
Crec que val la pena de fer algunes precisions sobre la manera de 
captenir-se Cristòfor Despuig quan es tracta de la llengua, especialment 
en dos aspectes: 1) la tria entre el català i el castellà i 2) la comesa que 
hom pot acomplir en el camp de la llengua. Tornem a la lletra d'endreça 
de la seva obra, on trobarem resposta a tots dos aspectes. "No he 
volgut escriure-la en llengua castellana per no mostrar tenir en poch 
la cathalana y també per no valer-me de llengua estranya per a llustrar 
y defensar la naturalesa pròpia, que és la principal intenció de mon 
treball" '$ 


L'opció és clara i inequívoca: usar el català i no el castellà (sense 
que això vulgui dir que el castellà "no sia gentil llengua" ni que no 
calgui conèixer-la). " Ell, però, a l'hora de decidir, prefereix de mos- 
trar la seva alta consideració envers la llengua pròpia. El contrast en- 
tre allò que sent dins d'ell mateix i allò que veu al seu voltant mena 
Despuig, potser no a ésser reivindicatiu, però sí a adoptar una actitud 
on es mesclen la queixa i la lamentació. Troba injust d'abandonar la 
llengua pròpia i li sap greu de constatar que hi hagi persones que 
l'abandonen. I, naturalment, la recança li fa enyorar un passat millor. 


Pel que fa a allò que hom pot esperar de la llengua i a allò que 
hom pot fer amb la llengua, Despuig escriu les dues paraules clau: 
"llustrar y defensar la naturalesa pròpia" Dic que són la clau, per tal 
com ambdues paraules integren (curiosament en ordre invertit) el títol 
—ja citat abans— de l'obra de Joachim du Bellay: Défense et 
illustration de la langue française. El llibre havia estat publicat el 1549, 
de manera que, quan Cristòfor Despuig escriu els seus Col-loquis 
(1557), només havien transcorregut vuit anys. Vuit anys que li 


16. Martí de Riquer, Història, op. cit., pàg. 598 i 619: Jordi Rubió, Història, op. cit., pàg. 15. En 
el cas de Pere Serafí hi havia una certa reciprocitat per part del monarca. Cf. això que segueix: el 27 
de març del 1564 Felip II, trobant-se a Vilafranca del Penedès, signà un privilegi, a favor del "amado 
nuestro Pedro Serafín, vezino de la nuestra ciudad de Barcelona", per a poder imprimir "un libro de 
Arte poética en romance castellano y otros dos libros en poesía, de sonetos y otras rimas, en diversos 
subjetos, el uno en romance castellano y el otro en lengua catalana" (Martí de Riquer, ibidem, pàg. 
598). 

17 Per més que jo ho vagi dir efectivament així encara no fa un any (cí. nota 8), ara, després 
d'haver-hi pensat amb més calma, em proposo de matisar l'abast dels dos últims adjectius. 

18. Col-loquis, pàg. 54. 

19. Vegeu cap a la fi de l'apèndix núm. 1 

permeteren de reflexionar sobre el tema de la llengua i de les seves 
possibilitats. 2 


En suma, en la confusió provocada per la suplantació creixent de la 
llengua catalana per la castellana, Cristòfor Despuig propugnava una 
funció noble per a la llengua, com ho havien fet els quatre grans 
renaixentistes de la primera meitat del segle. Així, si hi ha arguments 
(temàtics, cronològics o ideològics, d'actitud) per a no posar-lo a la 
mateixa línia d'aquests, no en manquen d'altres (com el neguit 
apologètic i ennoblidor) que mostren com ell en recull la torxa, per a 
passar-la, al seu torn, a les generacions que el succeiran. Crec que 
Cristòfor Despuig mereix un estudi més aprofundit que el que fins ara 
li hem dedicat. 


Acabem el nostre passeig, que ens ha dut de la plenitud de la llengua 
al segle XV a les incerteses del segle XVI, entre les quals, emperò, no 
deixen de fer acte de presència uns valors que refermaren aquell esperit 
que no mor. Perquè no mor, la llengua es recobrà. Perquè no mor, 
nosaltres encara som a la lluita i hi seran els nostres continuadors. 


Apèndix 1 
Lúcio: Deixem això per ara, y Sapiam, senyor, com és assò de no esser- 
VOS apeat en ma casa. 


Don Pedro: No és més de perquè arribí anit tant vespre que era ja 
tancada la porta del Pont. 


Fàbio: La gran sí, mes la portella no, que may se tanca y perquè com la 
part dellà lo Pont se va tant poblant, convé que així estigua uberta 
per a si alguna cosa de necessitat ocorre. 


Lúcio: Mas, com estan, a propòsit, aquells hostals allí per a remediar 
semblant necesitat com la que anit tingué lo senyor don Pedro2 


Don Pedro: Sí estan, per cert, y també estan bons per als qui no volen 
ésser vists, mas yo poch los emplehe per ad equest fi, ans bé, cada 
vegada que assí arribe, entre y pase o per la ciutat, que per a mon 
gust és la més apasible del món, y com és la primera que trobam de 
la nostra pàtria antigua par que la mira hom ab millor gana. 


Fàbio: Com de la vostra pàtria antigua2 


Don Pedro: Sí, que los valencians de assí de Cattalunya són eixits y los 
linatjes que de assí no tenen lo principi, no-ls tenim per tan bons y 
la llengua, de Cathalunya la tenim, encara que per lo veinat de 
Castella s'és molt trastornada. 


20. Martí de Riquer, Història, op. cit. pàg. 592, Col-loquis, pàg. 27 (de la introducció d'Eulàlia 
Duran). S'erraria qui cregués que, amb els comentaris i les referències fets fins ací, resta esgotada tota 
l'aportació de Despuig als coneixements de llengua catalana. Se n'ocupa en altres indrets dels seus 
col-loquis, si bé ja al-ludint a aspectes concrets i no tan centralment dedicats al tema del llibre. Com 
a mostra n'assenyalo un parell (que ja he insinuat a la nota 9 i que el lector interessat podrà consultar 
in extenso a l'edició del text): 1) l'elogi, comentaris i exemples de refranys catalans, que es troben al 
col-loqui segon (Col-loquis, pàg. 86-89), i 2) les disquisicions sobre l'etimologia del topònim Tortosa, 
ara al col-loqui quart (Col-loquis, pàg. 137-140). 

Fàbio: Y amich, :no dieu que fonch conquistada per lo rey en Jaume 
de Aragó2 y jno y entrevingueren los aragonesos en la conquista2 


Don Pedro: Sí, però les forces y potència principal tota o quasi era de 
Cattalunya, y per ço se reservà allí la llengua catalana y no la arago- 
nesa. Ab tot, no deixaren de restar-i també alguns linatjes de Aragó 
(vl altres parts importants que per a vuy encara se tròban allí. 


Fàbio: Altra rahó done Per Antoni Beuter per lo ser restada en València 
la llengua catalana, que diu que per cert número de donzelles que 
allà foren portadas de Lleyda per a poblar la ciutat, se comensà la 
llengua cathalana, per ço que les criatures més aprenen de las maras 
que no dels pares. 


Don Pedro: Ya sé que això escriu Per Antoni, però no té forsa la opinió 
sua, perquè aquelles donzelles no poblaren sinó sola València y la 
llengua cathalana se restà y estengué per tot lo regne, com per a vuy 
se parla des de Oriola fins a Tayguera. Y així no pot quadrar lo que 
ell diu, sinó és verdaderament lo que yo dich, que és cosa certa que 
en aquell temps, no sols lo rey mas tots los escrits del rey parlaven 
cathalà, y així pogué restar la llengua catalana y no la aragonesa. 


Lúcio: Que no y à que dubtar en ayxò, y lo mateix fou en la conquista 
de Mallorca que féu lo mateix rey y en Menorca y en lvisa, que 
aprés se conquistaren, fonch lo mateix: que en totes estes isles restà 
la llengua catalana, com encara per vuy la tenen y tal com la pren- 
gueren en los principis, perquè no han tingut occasió de alterar-la 
com los valencians. Y en Serdenya, la qual conquistà lo infant don 
Alfonso que aprés fonch rey de Aragó, tenen també la llengua cata- 
lana, bé que allí tots no parlen català, que en moltes parts de la illa 
retenen encara la llengua antiga del regne, però los cavallers y les 
persones de primor y finalment tots los que negosien parlen català, 
perquè la catalana és allí cortesana. 


Don Pedro: No sé yo per què que, a la veritat, no és tant cupdiciada 
como això la llengua catalana, y la aragonesa és tinguda per millor, 
per semblar més a la castellana. 


Lúcio: En nostres dies sí, mas en lo temps atràs no la tenien sinó per 
molt grosera, com a la veritat ho era, y per ço tinguda en menys que 
la de assí. Prova's ab que los reys, encara que priven lo apellido de 
Aragó no per ço parlaven aragonès, sinó català, y fins lo rey don 
Martín últim rey de la línea masculina dels comptes de Barcelona, 
parlava català. Y son para de aquest rey, qui fonch en Pere Tercer, la 
Crònica que compongué de les gesltes) de son avi, de son pare y 
seus, en llengua catalana la compongué y de la pròpria mà sua se 
troba per a vuy escrita dins lo real archiu de Barcelona, còpia de la 
qual té posada per Miquel Carbonell en la Crònica que de Catalunya 
té feta. Més avant vos diré una cosa per a abonar ma rahó, que cert 
és de ponderar: y és que en Aragó tant com afronta lo regne ab 
Catalunya y València, no parlen aragonès sinó català tots los de la 
frontera, dos y tres llegúes dins lo regne, que dins de Catalunya y 
València, en aquesta frontera no y à memòria de la llengua arago- 
nesa. AÇÒ pasa ab veritat així com ho dich, y de aquí ve lo escàndol 

que yo prench en veure que per a vuy tan absolutament se abrasa la 
llengua castellana, fins a dins Barcelona, per los principals senyors 
y altres cavallers de Catalunya, recordant-me que en altre temps no 
donaven lloch ad aquest abús los magnànims reys de Aragó. Y no 
dich que la castellana no sia gentil llengua y per tal tinguda, y tam- 
bé confesse que és necessari saber-la les personas principals, per- 
què és la espanyola que en tota Europa se coneix, però condemne y 
reprove lo ordinàriament parlar-la entre nosaltres, perquè de assò se 
pot seguir que poch a poch se lleve de rael la de la pàtria y així 
pareixeria ser per los castellans conquistada. 


Don Pedro: No estich mal ab lo que diu, que sert ya comensa de pas- 
sar la ralla aquest abús, tant y més que assí, allà en València entre 
nosaltres. Y tindria per bé que-s consideràs per tots assò. 


Fàbio: Yo tinch per imposible lo remey y per ço ser supèrilua la 
conciderasió que diuen, senyor don Pedro, y ja més supèriluo lo 
comprès y lo cap, todavia o pres molt plaer en que així se sia 
esforsada la llengua nostra sobre la aragonesa en lo regne de Valèn- 
cia y en aqueixes illes."' 


Apèndix 2 

Y què pensau, senyors2 La major part dels castellans gosen dir pú- 
blicament que aquesta nostra província no és Espanya, y per ço que 
nosaltres no som verdaders espanyols, no mirant los pecadors bena- 
venturats quant gran engany reben, y quant ignorants són y quant segos 
de enveja y malícia van, que aquesta província no sols és Espanya mas 
és la millor Espanya y en tottemps y per totes les nacions que assí són 
arribades, per tal tinguda. Si prenen los temps més antichs, quant se 
digué Espanya Seltibèria, invictíssima gent y en tot estrem belicosa, si 
en lo no tan antich, quant se digué Espanya Tarraconensis, o Citerior 
Espanya una flama de guerra, contra y en favor de romans y fonch la 
força y potència sua per a domar les restants províncies de la mateixa 
Espanya y altres fora d'ella, si ara la prenen en lo modern temps, :qui- 
na província espanyola per mar y per terra ha fet millor mostra de si 
que aquesta qu:és vuy la Corona de Aragó, y especialment nostra 
Catthalunya2 Açò és tan clar y tan que no y à home que gens lletrat sia, 
que ignore. Ni tanpoch lo ignoren los castellans, mas per no donar-nos 
lo que és nostre no sols ho volen ignorar mas volen-ho negar. Ara Déu 
sap si són causa ells de molts mals que no serien en lo món si ells no 
fosen. Mas mirau lo que ara han fet en Òstia, que aprés de haver-la 
guanyada los espanyols, l'an tornada ab traició dos capitans castellans 
al papa. E senyors, si tot ho volgués dir com ho sé, com vos mostraria 
clarament que totes estes diferènsies que vuy són entre lo papa y lo rey 
don Felip, las han causades castellans, mas deixem-o que no fa dir 
tot. 7 


21 Extret de Col-loquis, pàg. 60-63. 
22. Extret de Col-loquis, pàg. 102. 

PARAULES PRONUNCIADES PER L'EXCM. 1 MGFC. SR. 


JOAN MARTÍ 1 CASTELL 


RECTOR DE LA UNIVERSITAT 


Excm. i Mgíc. Sr. Joan Martí i Castell 


Rector de la Universitat 


Excel-lentíssim i Magnífic Senyor Antoni Caparrós, 
Excel-lentíssim Senyor Antoni M. Badia i Margarit, 
Digníssimes autoritats, 

Estimats i estimades col-legues, 

Estimats i estimades estudiants i estudiantes, 


Encara que per raons exclusivament circumstancials la investidura del 
professor Antoni Maria Badia i Margarit com a doctor honoris causa de 
la nostra Universitat sigui la segona en la successió temporal, en realitat, 
en la meva proposta com a rector, el seu nom, juntament amb els 
d'Antoni Tàpies i Josep Maria Bricall, forma part d'una sola llista per a 
una sola cerimònia en què s'atorga aquesta distinció a les tres 
personalitats esmentades, com els primers que l'han de rebre. Dit d'una 
altra manera: és una cerimònia única, el segon acte de la qual celebrem 
avui. 


Fóra absurd que en el meu parlament pretengués de justificar 
l'elecció del doctor Badia i Margarit com a destinatari d'aquest mèrit. 
No solament perquè els qui som d'aquí coneixem de sobres la seva 
personalitat, sinó també —i això és convenient que es consideri sempre, 
en ocasions com aquesta, en l'àmbit universitari— perquè l'envergadura 
del seu treball ha transcendit fronteres i és conegut entre els millors 
científics estrangers del camp de la filologia i de la lingúística. 


M'haurà de perdonar el doctor Antoni Maria Badia i Margarit que li 
seré injust en les meves paraules. Injust a consciència. Em vull contenir 
Com no faria i no faig amb altres professors, perquè hom podria inter- 
pretar que les meves opinions són condicionades per l'amistat de fa 
gairebé trenta anys que m'hi uneix. Si les nostres relacions han estat 
mantingudes durant tan llarg període sense solució de continuitat, no 
és degut exclusivament al fet que coincidim en els interessos 
professionals, sinó sobretot a la capacitat i voluntat seva d'exercir com 
a mestre respecte dels seus deixebles, entre els quals em compto. Mestre 
integral: en la docència, en la recerca i en el compromís com a perso- 
na contribuí des del privilegi del món intel-lectual a fer avançar i a 
reconduir la societat en el seu conjunt. En això Badia i Margarit ha 
estat exemplar: i als fets em remeto: des de la seva qualitat de professor 
universitari, ha anat fent créixer al seu voltant una quantitat considera- 
ble d'alumnes que, després d'haver sabut trobar llur àmbit laboral, no 

han deixat mai de reunir-se amb l'home i el científic que els ajudà 
decisivament en llurs aspiracions. 


El meu record de Badia i Margarit a les classes de la Universitat de 
Barcelona als anys seixanta és el de la persona que, més enllà del 
compliment estricte de les seves obligacions, encoratjava, des del 
voluntarisme encomanadís, a la feina que calia fer també fora dels 
programes oficials dels nostres estudis. Que ell fos catedràtic de 
Gramàtica Històrica Espanyola, no impedia que orientés les seves 
explicacions i la seva investigació al coneixement de la realitat lin- 
gúística catalana, sense fer trampes, des d'una posició que es 
manifestava amb tota naturalitat, però també amb la intenció volguda 
de partir de la realitat immediata que d'anys i de segles s'han entestat 
a amagar-nos o a disfressar-nos. Era l'actitud de l'home realista, que 
aprofitava la seva tribuna, que congregava alumnes i no alumnes, per 
a fer sentir als qui ens hi aplegàvem la responsabilitat de la fidelitat als 
orígens. 


Avui es parla molt, sovint amb convicció dubtosa, de les relacions 
imprescindibles entre la universitat i la societat. Fa més de trenta anys 
que Antoni Maria Badia i Margarit potser no s'hi referia explícitament, 
però no li calia de fer-ho: la seva activitat incessant demostrava, 
avançant-se extraordinàriament al concepte modern d'universitat i de 
ciència, que no es podia servir l'una i l'altra sense que els beneficis 
finals procuressin la millora del món en la justícia, en la igualtat entre 
els homes i les dones, en el respecte, en la tolerància, en la solidaritat. 
En totes aquestes virtuts de què avui parlem i parlem, perquè som 
conscients que no hem estat capaços de lliurar-nos a llur servei com a 
fita intel-ligent i obligada. 


Els alumnes catalans i no catalans que han escoltat les lliçons de 
Badia i Margarit han reconegut un engatjament modèlic al seu poble i 
a la seva llengua, que són, al cap i a la fi, una sola cosa, com ell mateix 
ens ha demostrat des de la ciència del llenguatge. Fins i tot els més 
reticents al reconeixement de les realitats diferenciades, han de cedir 
davant el rigor i l'afable contundència que caracteritzen les tesis del 
professor Badia. No recordo cap company de curs —i als anys seixanta 
a la universitat de Barcelona ens coneixíem tots— que no sentís 
admiració per la seva saviesa i el seu compromís. Badia i Margarit 
sabé despertar entre els universitaris un catalanisme que estava 
perillosament apagat, esmorteit, un catalanisme servidor dels nostres 
interessos nacionals i mai excloent ni exclusivament emotiu. 


Il ho pagà car. Una imatge que no s'esborrarà mai de la meva 
memòria és la del professor serè, sense haver perdut el somriure de 
bonhomia, que mirava d'instrumentalitzar, per tal de tranquil-litzar els 
qui tenia més a prop: la seva figura prima i alta, la mà dreta, sostenint 
la seva inseparable cartera, minsa, però suficient per a encabir-hi els 
apunts manuscrits en papers aprofitats —reciclats a la seva manera—, 
la mà esquerra ajuntada amb la dreta d'un desconegut pel terrible jou 
d'una manilla, caminant, així cruelment aparellat, cap a la foscor de la 
cel-la de la presó. La impressió que compartírem molts deixebles 
impotents per a reclamar justícia, més enllà de la ràbia continguda 
davant la serenor del mestre, ens reforçà en la decisió de lleialtat im- 
prescindible al nostre poble. 

No he sentit mai que Badia i Margarit esmentés aquest episodi de 
la seva vida: ni davant dels qui en fórem testimonis directes. l lamentaria 
que aquest record meu el pogués ferir. Però no he sabut estar-me de 
reportar-lo, perquè potser ni ell sap fins a quin punt fou una sotragada 
per als qui l'any 1967 érem molt joves. Una sotragada que a nosaltres 
ens enfortí en les creences que el professor argumentava amb una 
solidesa que les feia difícils de rebatre. 


Antoni Maria Badia i Margarit és un exemple de la lucidesa del savi 
en el desenvolupament de la realitat sòcio-política del seu entorn i 
d'arreu. 


La figura de Badia com a investigador és peculiar. Especialment, 
perquè hi destaca el modest convenciment que la seva preparació en 
acabar els estudis universitaris no li permetia l'endinsament en el terreny 
de la filologia. Es trobà amb una universitat que havia esta buidada, 
purgada, millor dit, per la barbàrie de la ignorància feixista. les 
depuracions fetes des del 39 l'havien convertida en un escenari grotesc 
que res no tenia a veure amb el que ha d'ésser una institució d'estudis 
superiors. Badia i Margarit, com molts altres coetanis seus, hagué 
d'aprendre per compte propi i en la clandestinitat. La contradicció que 
li suposà l'ànsia pel rigor que sempre s'ha exigit i la realitat miserable 
amb què topà el forçà a anar a l'encontre d'especialistes d'aquí i de 
fora que el poguessin encaminar correctament. 


Jo he tingut el goig de seguir al seu costat l'esforç en l'aplicació de 
les metodologies adequades en l'estudi de la història interna i externa 
de la llengua catalana. He pogut col-laborar en la confecció d'un llibre 
que encara avui és un punt de referència imprescindible en la 
sociolingúística i que representà, quan aparegué, una novetat de pri- 
mer ordre: La llengua dels barcelonins. 1 en la col-laboració vaig 
aprendre el que era el treball de camp i la disciplina que exigia: però, 
sobretot, vaig aprofitar-me d'una experiència excepcional en 
microsociologia del llenguatge: la del contacte amb gent de totes les 
classes i condicions, dels barris de Barcelona més allunyats entre si. 


L'Atlas lingúístic del domini català, que Badia i Margarit projectà 
juntament amb el professor Joan Veny, és un altre vessant de la seva 
tasca que ha contribuit decisivament al coneixement de la realitat de 
l'idioma, en aquest cas, des de la dialectologia. Ara em refereixo a una 
obra de macrosociologia de la llengua, a una obra literalment gegantina, 
que en la seva elaboració acosta a la realitat riquíssima de les variants 
geogràfiques del sistema. Badia era conscient que la feina que fins 
aleshores s'havia realizat en aquest àmbit era insuficient i de fiabilitat 
discutible. I decidí d'embarcar-se en una empresa que dura des de fa 
uns trenta anys. Em convidà a pujar a la nau, que per a mi significà 
l'entrada definitiva a l'alta recerca. No és ara la voluntat d'agraiment 
personal el que em mou a recordar aquests fets, sinó la de remarcar 
l'aptitud de Badia de crear escola, una expressió que dissortadament 
ens hem de plantejar de recuperar seriosament si volem progressar 
científicament ajuntant esforços i estalviant recursos. Badia i Margarit 
ha reeixit de tenir al seu entorn deixebles que o bé han continuat les 
seves línies principals d'investigació o de docència o bé les han 
complementades, a partir d'un esperit, d'una actitud, que ell ha inspirat. 

L'interès per la realitat social de la llengua el duu a la fundació del 
Grup Català de Sociolingúística. És una de les proves més eloquents 
de la professionalitat militant de Badia i Margarit: no pot ser ciència 
sense pensar en la seva utilitat. Per això decideix de participar en el 
Consell Social de la Llengua Catalana o en el Segon Congrés Interna- 
cional de la Llengua Catalana, del qual fou president. En qualsevol 
d'aquests casos la finalitat de la seva feina és d'aportar críticament, 
com a ciutadà dels Paisos Catalans, solucions alternatives per a 
dissenyar una política lingúística que pugui fer possible la normalització. 
El mèrit particular d'aquesta dedicació és que mai no l'emprèn sense 
exigir-se la profunditat necessària per a poder elaborar hipòtesis i tesis 
fortament sòlides: la qual cosa fa que ens parli, per exemple, de conflicte 
de llengúes quan entre nosaltres pràcticament ningú no se n'havia 
ocupat, i es valorava la coexistència d'idiomes com una realitat prede- 
terminada i que, doncs, presenta les situacions indefectiblement 
corresponents, oblidant, no sempre ingènuament, que les llengúes són 
un patrimoni capital en la construcció dels models socials i en llur 
desmembrament. Badia és dels primers que ens parlà amb clarividència 
de la problemàtica dels parlars en oposició, que generen tensions 
proporcionals al rang de què gaudeixen. El tema central de la 
sociolingúística catalana és el del contacte de llengúes, ja que obliga 
al plantejament del bilingúisme o del plurilingúisme, de la diglòssia, 
de les interferències en general. Doncs, bé, el professor Badia i Margarit 
n'ha estat un dels màxims exponents, aprofundint en l'anàlisi del procés 
de minorització del català, que desemboca en un desequilibri 
amenaçador de lingúicidi. 


La presidència de la Secció Filològica de l'Institut d'Estudis Catalans 
il-lustra la consciència diàfana de la necessitat d'ajudar a l'extensió 
social en l'ús de la llengua, a partir també de la revisió de la codificació, 
feta des d'una posició estrictament científica, que vol dir, doncs, tenint 
molt en compte el nou context, especialment la presència dels pode- 
rosos mitjans de comunicació i els perills per a la subsistència de la 
nostra llengua de les noves tecnologies. Antoni Maria Badia i Margarit 
ha estat capaç de redreçar i reconduir adequadament la labor de la 
Secció Filològica de l'Institut d'Estudis Catalans, havent de lluitar 
fatigosament contra els prejudicis que la inèrcia fa prevaler absurdament 
d'unes situacions en què l'Acadèmia havia de moure's en la il-legalitat 
i amb una precarietat alarmant, fins i tot relativament alarmant. 


He deixat per al final, prescindint de l'ordenació cronològica, el 
record d'Antoni Maria Badia i Margarit com a rector de la Universitat 
de Barcelona, la mare de la Rovira i Virgili. Ell mateix ha afirmat que 
ho fou, malgrat la seva voluntat. Un acte de servei més. Puc assegurar, 
perquè ho he viscut molt pròximament —érem col-legues de 
Departament—, com hagué de lluitar entre l'embat que l'estirava a 
seguir en el treball de la investigació, perquè hi tenia projectes molt 
concrets i perfectament programats, i el que li demanava, en canvi, de 
no desaprofitar l'oportunitat de dirigir la construcció d'una universitat 
nova: catalana, universal, democràtica. Altre cop, l'engatjament mo- 
ral amb el seu país pogué més que la dedicació a allò que sabia que 
mai més no podria recuperar i que li hauria estat més profitós des del 
punt de vista del prestigi com a científic. No ha pogut encara revisar 
una obra mestra com és la Gramàtica histórica catalana, però sí que 

reeixí a traçar un model d'universitat modern, nacional, obert, no 
corporativista, progressista, participatiu. Model literalment, perquè els 
seus estatuts han servit de punt de referència bàsic per a elaborar els 
d'altres universitats. També els de la Universitat Rovira i Virgili, que 
ara estem discutint. 


No cal dir que la vinculació del professor Antoni Maria Badia i 
Margarit en la prehistòria d'aquesta Universitat és el motiu fonamental 
que em mogué a proposar la investidura com a doctor honoris causa. 
Però és evident que la seva tasca com a rector no hauria estat mèrit 
suficient per a aquesta altíssima distinció. N'és la qualitat de Badia i 
Margarit com a docent, com a investigador, com a universitari, en de- 
finitiva, el mòbil principal. l aquesta qualitat no cal que jo la proclami, 
ha estat i és reconeguda, admirada, seguida i premiada per totes les 
universitats del món. 


És gairebé un tòpic l'expressió "ciència i passió", que el professor 
Antoni Maria Badia i Margarit va utilitzar. Badia i Margarit és, en aquest 
sentit, un home complet. Per a ell, com he dit, la ciència no és res que 
es pugui deslligar de la societat, no és asèptica. I la societat l'apassiona, 
com a col-lectiu molt més complex que la ciència mateixa, en tant que 
res no se'n pot desvincular. Aquesta característica explica que Antoni 
Maria Badia i Margarit sigui un home de formació global: no és un 
saberut a qui no interessa parlar sinó de l'especialitat en què treballa, 
com Pompeu Fabra, ha sabut establir la jerarquia d'interessos en funció 
del servei social, conscient d'haver de renunciar constantment a una 
part, petita o gran i més o menys llargament en el temps, d'allò que és 
objecte d'estudi científic. 


Fidel a la certesa que solament són dignes d'ésser investits doctors 
honoris causa aquells homes i aquelles dones que, distingint-los amb 
l'honorança, honoren la nostra institució, no dubto gens que l'acte 
solemne que avui celebrem fa més bé a la Universitat Rovira i Virgili 
que no pas a la il-lustre persona homenatjada. El qui, en versos de 
Salvador Espriu, ha viscut i viu "per salvar-nos els mots, per retornar- 
nos el nom de cada cosa" 


Moltes gràciesl 

